RÅDETS FORORDNING (EØF) Nr. 1907/90

af 26. juni 1990

om handelsnormer for æg

RÅDET FOR DE EUROPÆISKE FÆLLESSKABER HAR —

under henvisning til Traktaten om Oprettelse af Det Europæiske Økonomiske Fællesskab,

under henvisning til Rådets forordning (EØF) nr. 2771/75 af 29. oktober 1975 om den fælles markedsordning for æg [1], senest ændret ved forordning (EØF) nr. 1235/89 [2], særlig artikel 2, stk. 2,

under henvisning til forslag fra Kommissionen, og

ud fra følgende betragtninger:

Forordning (EØF) nr. 2771/75 indeholder regler om fastsættelse af handelsnormer, som bl.a. kan vedrøre kvalitet, vægt, emballering, oplagring, transport, præsentation og mærkning af æg;

sådanne normer kan medvirke til en forbedring af kvaliteten af æg og derved fremme salget; det er derfor i producenternes, forhandlernes og forbrugernes interesse, at handelsnormerne anvendes for hønseæg, der er egnet til menneskeføde;

forordning (EØF) nr. 2772/75 [3] fastlægger visse handelsnormer for æg, som bør revideres med regelmæssige mellemrum for at give bedre garantier og nøjere oplysninger til den endelige forbruger af æg, navnlig på baggrund af udviklingen i handelspraksis;

erfaringerne med de eksisterende normer og samrådet med både handels- og forbrugerorganisationer har vist behovet for at foretage yderligere ændringer og fastsætte visse detailforanstaltninger efter fremgangsmåden i artikel 17 i forordning (EØF) nr. 2771/75 for at lette senere ændringer;

med henblik på fastsættelse af de nødvendige normer bør der skelnes klart mellem æg, der er egnede til menneskeføde, og æg, herunder knuste eller rugede æg, som ikke er egnede til menneskeføde, og som i princippet er bestemt til anvendelse i andre industrier end levnedsmiddelindustrien; sådanne regler bør endvidere foreskrive, at hønseæg ikke må blandes med andre slags æg;

normerne skal gælde for alle hønseæg, der bringes i handelen inden for Fællesskabets område; det synes dog nødvendigt, at visse former for salg fra producent til forbruger holdes uden for normernes anvendelsesområde, for så vidt det drejer sig om små mængder; endvidere bør sådanne æg, som befordres fra produktionsstedet til et pakkeri eller til bestemte engrosmarkeder, samt de for levnedsmiddelindustrien bestemte æg undtages fra sorterings- og mærkningspligten;

der bør derfor oprettes en fortegnelse over leverandører til de virksomheder, der er godkendt til sortering i kvalitets- og vægtklasser;

sorteringen skal forbeholdes de virksomheder, der er tilstrækkeligt udstyret hertil;

kvalitetsforskrifterne for æg skal være let forståelige for forbrugerne og være i overensstemmelse med rationaliseringsbestræbelserne i alle omsætningsled; der bør derfor foreskrives et begrænset, men tilstrækkeligt antal kvalitets- og vægtklasser;

forbrugerne bør have mulighed for at skelne mellem æggene i de forskellige kvalitets- og vægtklasser; dette krav kan opfyldes ved mærkning af æg og emballager;

det er nødvendigt at fastlægge de angivelser, der kan eller skal anføres på pakninger; anvendelsen af visse valgfri angivelser bør omfattes af detaljerede bestemmelser, der skal vedtages efter fremgangsmåden i artikel 17 i forordning (EØF) nr. 2771/75;

mærkningen af "friske æg" kan gøres frivillig, idet mærkningspligten for de øvrige æg gør det let at skelne;

den, der bringer "friske æg" på markedet, bør have adgang til i reklameøjemed at anbringe andre angivelser på disse æg;

det er ønskeligt, at de erhvervsdrivende får lov til direkte på æggene at påstemple visse angivelser, der hidtil er forbeholdt små pakninger; anvendelsen af disse angivelser bør underkastes betingelser i lighed med dem, der er fastsat for pakningerne, samt en streng overvågning; for så vidt angår æg til løssalg bør sorteringsdatoen anføres i stedet for pakkedatoen;

enhver anden form for mærkning ville kunne ændre vilkårene for samhandelen i Fællesskabet;

definitionerne i de tidligere forordninger om emballering og salgspræsentation af æg bør præciseres; det har vist sig nødvendigt at fastsætte sikkerhedsbestemmelser for detailsalg af æg uden særlig emballage;

erfaringerne har vist, at de nuværende bestemmelser, der kun åbner mulighed for at anvende den anbefalede salgsdato på æggene eller deres pakning i tilknytning til den obligatoriske pakkedato, er for stramme; der bør derfor åbnes mulighed for at anvende visse andre datoer på nærmere fastsatte betingelser; i lyset af praksis er der ikke grund til at opretholde angivelsen af pakkeperioden;

der bør vedtages fælles bestemmelser for pakning, som kan sikre, at æggenes kvalitet bevares, og som kan lette handelen med æg og kontrollen med normernes overholdelse;

for at give forbrugeren en valgmulighed og garantere ham en vare, som stemmer overens med kvalitets- og vægtklasserne, skal detailhandlerne på eller ved siden af de udbudte varer anføre de hertil svarende angivelser;

i producenternes og forbrugernes interesse er det påkrævet, at æg, der indføres fra tredjelande, er i overensstemmelse med Fællesskabets normer;

særlige bestemmelser i visse tredjelande kan berettige til undtagelser for i sådanne tilfælde at muliggøre eksport fra Fællesskabets område; det synes hensigtsmæssigt fra fællesskabsnormernes anvendelsesområde at udelukke æg indført fra tredjelande eller udført til tredjelande i små mængder af den enkelte forbruger til eget forbrug;

det tilkommer hver enkelt medlemsstat at udpege det organ eller de organer, som er ansvarlig for kontrollen; bestemmelserne vedrørende denne kontrol skal være ens;

det tilkommer endvidere hver enkelt medlemsstat at fastsætte straffen for overtrædelser;

denne forordning berører ikke de bestemmelser, der inden for Fællesskabet måtte blive truffet til harmonisering af veterinær- og levnedsmiddellovgivningen med henblik på at beskytte menneskers og dyrs sundhed og forhindre forfalskninger og bedrageri;

på baggrund af ovennævnte materielle ændringer og behovet for visse andre rent formelle ændringer af forordning (EØF) nr. 2772/75 bør der af hensyn til klarheden foretages en revision af reglerne på dette område;

forordning (EØF) nr. 2772/75 bør derfor ophæves —

UDSTEDT FØLGENDE FORORDNING:

Artikel 1

I denne forordning forstås ved:

1) "Æg": hønseæg i skal, som er egnet til konsum i uforandret stand eller til anvendelse i levnedsmiddelindustrien, bortset fra knuste æg, rugede æg og kogte æg

2) "industriæg": hønseæg i skal, bortset fra de i nr. 1 nævnte, herunder knuste æg og rugede æg, men ikke kogte æg

3) "rugeæg": æg, der er bestemt til produktion af daggamle kyllinger, og som kan identificeres efter reglerne om rugeæg

4) "knuste æg": æg, hvis skal og hinder er ødelagt, således at indholdet kan ses

5) "knækæg": æg med beskadiget skal, men uden brud, heller ikke på hinden

6) "rugede æg": æg fra tidspunktet for anbringelsen i rugemaskine

7) "forhandling": opbevare med salg for øje, stille til salg, udbyde og tilbyde, sælge, levere samt på enhver anden måde bringe i omsætning

8) "ægsamler": enhver, der af de kompetente myndigheder har tilladelse til afhentning af æg hos producenterne med det formål at levere dem til:

a) et pakkeri

b) et marked, til hvilket kun grossister, hvis virksomhed er godkendt som pakkeri, har adgang som købere, eller

c) til industrien

9) "pakkeri": en virksomhed, der af den kompetente myndighed er godkendt til sortering af æg i kvalitets- og vægtklasser

10) "parti": et kvantum æg, der stammer fra kun ét pakkeri, der ligger på ét og samme sted i pakninger eller løse med én og samme pakke- eller sorteringsdato og med samme kvalitets- og vægtklasse

11) "store pakninger": pakninger, rullebure eller containere, der indeholder over 36 æg

12) "små pakninger": pakninger eller ægbakker omgivet af krympefolie, bortset fra ikke-indpakkede ægbakker, der indeholder 36 æg eller derunder

13) "løssalg": udbud i detailsalg af æg undtagen i store og små pakninger.

Artikel 2

1. Forhandling af æg inden for Fællesskabet som led i udøvelsen af et erhverv eller en virksomhed må kun finde sted, såfremt æggene opfylder bestemmelserne i denne forordning.

2. Dog finder bestemmelserne om sortering og mærkning ikke anvendelse på æg:

a) der transporteres umiddelbart fra produktionsstedet til et pakkeri eller til et marked, til hvilket enten kun grossister, hvis virksomhed er godkendt som pakkeri i overensstemmelse med artikel 5, eller, med henblik på forarbejdning, kun virksomheder inden for levnedsmiddelindustrien, der er godkendt i overensstemmelse med Rådets direktiv 89/437/EØF af 20. juni 1989 om hygiejne- og sundhedsproblemer i forbindelse med produktion og markedsføring af ægprodukter [4], har adgang som købere

b) der er produceret inden for Fællesskabet, og som med henblik på forarbejdning leveres til virksomheder inden for levnedsmiddelindustrien, der er godkendt i overensstemmelse med direktiv 89/437/EØF.

3. Bestemmelserne i denne forordning gælder ikke for æg, der på produktionsstedet, på et lokalt offentligt marked, bortset fra auktionsmarkeder, eller ved salg ved omførsel afhændes af producenten umiddelbart til den endelige forbruger til dennes private forbrug på betingelse af, at æggene hidrører fra egen produktion og ikke er pakket i overensstemmelse med artikel 10, 11 og 12, og at der ikke gøres brug af nogen af de angivelser af kvalitets- og vægtklasse, der er foreskrevet i denne forordning.

4. Bestemmelserne i denne forordning berører ikke bestemmelser om veterinære og sundhedsmæssige spørgsmål samt levnedsmidler, der er fastlagt for at sikre produkternes hygiejniske og sundhedsmæssige standard eller for at beskytte dyrs og menneskers sundhed.

Artikel 3

Æg som nævnt i artikel 1, nr. 1, må ikke blandes med æg fra andre dyrearter.

Artikel 4

1. Med forbehold af artikel 2 må producenten kun levere:

a) æg: til ægsamlere, pakkerier, til markeder som omhandlet i artikel 2, stk. 2, litra a), eller til industrien

b) industriæg, bortset fra rugede æg: til pakkerier eller til industrien, undtagen levnedsmiddelindustrien.

c) rugede æg: til destruktionsanstalter eller til industrien, undtagen levnedsmiddelindustrien.

2. Æg, der knuses utilsigtet i pakkerier, må kun leveres til forarbejdningsindustrien, undtagen levnedsmiddelindustrien.

Artikel 5

1. Bortset fra de i artikel 8 omhandlede tilfælde må kun pakkerierne sortere æggene efter kvalitets- og vægtklasser.

2. Pakkerierne skal føre en ajourført fortegnelse over deres leverandører.

3. Den kompetente myndighed skal på grundlag af kriterier, der fastsættes efter fremgangsmåden i artikel 20, meddele enhver virksomhed eller enhver producent, der råder over egnede lokaler og tekniske indretninger til sortering af æg i kvalitets- og vægtklasser, tilladelse til sortering af æg samt et kontrolnummer. Denne tilladelse kan tilbagekaldes, såfremt de nødvendige betingelser ikke længere opfyldes.

Artikel 6

1. Æggene inddeles i følgende kvalitetsklasser:

- klasse A eller "friske"

- klasse B eller "2. kvalitet eller konserverede"

- klasse C eller "frasorterede, bestemt for levnedsmiddelindustrien".

2. Klasse A æg sorteres efter vægt.

3. Inddeling i klasse A og B sker navnlig efter de kriterier, der er fastsat i artikel 20, stk. 2.

Artikel 7

Klasse A æg kan forsynes med et eller flere mærker, der angiver:

a) pakkedato eller i tilfælde af løssalg sorteringsdato

b) en eller flere andre datoer, der skal give forbrugeren yderligere oplysninger

c) kvalitetsklasse

d) vægtklasse

e) pakkeriets nummer

f) pakkeriets navn eller firmabetegnelse

g) firmamærke eller varemærke

h) henvisning til produktionssystem

i) æggenes oprindelse

j) en kode til identificering af producentvirksomheden.

De i litra f) og g) nævnte angivelser anvendes kun i overensstemmelse med de relevante betingelser i artikel 10, stk. 1, litra a).

De i litra b), h) og i) nævnte angivelser anvendes kun i overensstemmelse med de relevante betingelser i artikel 10, stk. 3.

Artikel 8

1. Klasse B og C æg, bortset fra knækæg, skal forsynes med et mærke, der viser deres kvalitetsklasse. De kan også forsynes med en eller flere af de oplysninger, der er anført i artikel 7.

2. Klasse A og B æg, som ikke længere har de egenskaber, der er fastsat for disse klasser, trækkes tilbage fra deres klasse og kan nedklassificeres som henholdsvis B eller C alt efter deres egenskaber.

De skal i så fald forsynes med et mærke ifølge stk. 1. Mærker, der kan have været anvendt ifølge enten artikel 7 eller stk. 1 i nærværende artikel, kan bevares, bortset fra sådanne, som vedrører vægtklassen, der i givet fald skal ændres.

3. Uanset bestemmelserne i stk. 2 kan klasse A og B æg, der ikke længere har de egenskaber, der er fastsat for disse klasser, dog leveres direkte til levnedsmiddelindustrien uden de i stk. 2 nævnte mærker, såfremt det af pakningernes etikettering tydeligt fremgår, at de er bestemt hertil.

Artikel 9

Æggene må ikke bære andre mærker end de i denne forordning omhandlede.

Artikel 10

1. Store pakninger og små pakninger, også når de små pakninger er indeholdt i store pakninger, skal med klart synlig og let læselig skrift på en af ydersiderne angive:

a) navn eller firmabetegnelse samt adresse på den virksomhed, der har pakket æggene eller foranlediget dem pakket; det navn, firmanavn eller firmamærke, som anvendes af virksomheden — der kan være tale om et firmamærke, der anvendes af flere virksomheder i fællesskab — kan anføres, hvis det ikke indeholder nogen angivelser, der er uforenelige med denne forordning med hensyn til æggenes kvalitet eller friskhed, det produktionssystem, hvorunder de er produceret, eller æggenes oprindelse

b) pakkeriets nummer

c) kvalitets- og vægtklasse. Klasse A æg kan identificeres enten med ordene "klasse A" eller bogstavet "A" enten alene eller i kombination med ordet "friske"

d) antal pakkede æg

e) pakkedato

f) nærmere oplysninger om køling eller konserveringsmetode, ukodet, hvor der er tale om kølede eller konserverede æg.

2. Både store og små pakninger kan på en eller flere inder- eller ydersider bære følgende yderligere oplysninger:

a) salgspris

b) detailledelses- og/eller lagerkontrolkoder

c) en eller flere andre datoer, der skal give forbrugeren yderligere oplysninger

d) nærmere oplysninger om specielle oplagringsbetingelser

e) erklæringer, der skal fremme salget, når sådanne erklæringer og den måde, de er fremsat på, ikke vil kunne vildlede forbrugeren.

3. Yderligere datoer samt oplysninger om produktionssystem og æggenes oprindelse må kun anvendes ifølge regler, der fastsættes efter fremgangsmåden i artikel 17 i forordning (EØF) nr. 2771/75. Disse regler skal især dække de udtryk, der anvendes i angivelserne af produktionssystem, og kriterierne for æggenes oprindelse.

Hvis imidlertid anvendelsen af angivelser vedrørende produktionssystem eller æggenes oprindelse skulle vise sig skadelig for EF-markedets funktion, eller hvis der opstår alvorlige vanskeligheder med hensyn til kontrol af anvendelsen af sådanne angivelser og virkningen heraf, kan Kommissionen efter samme fremgangsmåde suspendere anvendelsen af de nævnte angivelser.

Uanset ovenstående skal store pakninger, der indeholder små pakninger eller æg, der er mærket med en henvisning til produktionssystem eller til æggenes oprindelse, også forsynes med disse oplysninger.

Artikel 11

1. Store pakninger skal forsynes med en banderole eller etiket med de oplysninger der henvises til i artikel 10, idet denne banderole eller etiket ikke kan genbruges, efter at pakningen har været åbnet, og skal udleveres af de organer, der er nævnt i artikel 18, eller under tilsyn af disse. Banderolen eller etiketten kræves dog ikke for store pakninger, der har form af rullebure eller åbne containere, såfremt sidstnævnte er af en type, der ikke hindrer identifikation af de i artikel 10 omhandlede oplysninger på de små pakninger, der er indeholdt i de store pakninger.

2. Som en undtagelse er det i tilfælde af direkte levering til detailhandelen fra pakkeriet af æg bestemt til løssalg i små mængder, der skal fastlægges i overensstemmelse med fremgangsmåden i artikel 17 i forordning (EØF) nr. 2771/75, muligt at undlade at pakke disse æg i store pakninger.

Artikel 12

Ordet "Ekstra" kan anvendes på små pakninger, der indeholder klasse A æg, og som er forsynet med banderole eller etiket. Det skal trykkes på banderolen eller etiketten, der skal fjernes og ødelægges senest syvendedagen efter, at æggene er pakket.

Artikel 13

1. Æg, der i detailhandelen stilles til salg eller udbydes til salg, skal præsenteres adskilt efter kvalitets- og vægtklasse, og i givet fald efter om køling eller en eller anden konserveringsmetode har været benyttet. Kvalitets- og vægtklasse samt i givet fald om æggene har været kølet eller konserveret, skal angives på en sådan måde, at det er klart synligt og helt entydigt for forbrugeren.

2. Er der tale om løssalg, skal identifikationsnummeret for det pakkeri, der har sorteret æggene, eller i tilfælde af importerede æg, oprindelseslandet og sorteringsdatoen også angives.

3. Æg af samme kvalitetsklasse — undtagen æg af kvalitetsklasse A, der bringes i handelen under betegnelsen "ekstra" i overensstemmelse med artikel 12 — kan dog stilles til salg eller udbydes til salg i små pakninger, der kan indeholde æg af forskellige vægtklasser, såfremt den samlede nettovægt og betegnelsen "æg af forskellig størrelse" eller de forskellige vægtklasser angives.

Artikel 14

Pakningerne må kun forsynes med de i denne forordning omhandlede angivelser.

Artikel 15

Æg fra tredjelande må kun importeres til fri omsætning i Fællesskabet, såfremt de:

a) er i overensstemmelse med artikel 3, 6 til 9, 12, artikel 13, stk. 2, og artikel 14

b) tilbydes i pakninger, herunder også små pakninger, der indeholdes i store pakninger, på hvilke følgende angivelser er anført klart synligt og let læseligt:

aa) oprindelsesland

bb) betegnelsen for pakkevirksomheden i det pågældende tredjeland

cc) kvalitets- og vægtklasse

dd) for store pakninger: vægten i kilogram og antallet af de pakkede æg, og for små pakninger: antallet af de pakkede æg

ee) pakkedato

ff) på store pakninger afsenderens navn og adresse.

Artikel 16

1. Bestemmelserne i denne forordning gælder også for pakkede æg bestemt til eksport fra Fællesskabet. Pakkede æg, der er porelukkede (coated) og bestemt til eksport, anses dog ikke for konserverede.

2. For at opfylde visse importlandes forskrifter kan æg, der er pakket og bestemt til eksport, uanset stk. 1:

a) med hensyn til kvalitet, mærkning og etikettering bringes i overensstemmelse med krav, der er mere vidtgående end denne forordnings bestemmelser, eller som stilles ud over disse

b) forsynes med sådanne mærker eller angivelser på pakningen, som med hensyn til art, mål eller farve er forskellige fra og ikke kan give anledning til forveksling med de i denne forordning omhandlede.

3. Æg, der er pakket og bestemt til eksport, kan sorteres i andre vægtklasser end dem, der er fastsat i henhold til artikel 20. I så fald angives vægtklassen på pakningerne ikke i kode.

Artikel 17

Denne forordnings bestemmelser gælder ikke for æg, som af den endelige forbruger er indført fra tredjelande eller udført fra Fællesskabet til eget forbrug i små mængder på indtil 60 stk.

Artikel 18

1. Kontrollen med overholdelsen af denne forordnings bestemmelser udøves af de i hver enkelt medlemsstat hertil udpegede organer. En fortegnelse over disse organer skal sendes til de øvrige medlemsstater og til Kommissionen, senest en måned før denne forordning træder i kraft. Enhver ændring i denne fortegnelse meddeles de øvrige medlemsstater og Kommissionen.

2. Kontrollen med de i denne forordning omhandlede produkter sker stikprøvevis i alle omsætningsled og under transporten. Ved æg, der importeres fra tredjelande, sker kontrollen stikprøvevis også ved toldbehandlingen.

Artikel 19

1. Ved overtrædelse af denne forordnings bestemmelser kan afgørelser kun træffes for det samlede kontrollerede parti.

2. Fastlås det ved kontrollen, at partiet ikke opfylder denne forordnings bestemmelser, forbyder det organ, der har gennemført kontrollen, forhandlingen af det pågældende parti, eller, såfremt det hidrører fra tredjelande, importen, så længe og for så vidt det ikke godtgøres, at partiet er blevet bragt i overensstemmelse med denne forordning.

3. Det organ, der har gennemført kontrollen, skal sikre sig, at det uforskriftsmæssige parti bringes eller er bragt i overensstemmelse med denne forordning.

Artikel 20

1. Der vedtages gennemførelsesbestemmelser til denne forordning efter fremgangsmåden i artikel 17 i forordning (EØF) nr. 2771/75, særlig med hensyn til:

- hyppighed af indsamling, levering og behandling af æg

- kvalitetskriterier og vægtklasser

- nærmere enkeltheder vedrørende angivelser på æg og deres emballage.

2. Med henblik på vedtagelsen efter den i stk. 1 nævnte fremgangsmåde af parametre for hver kvalitetsklasse skal der tages særligt hensyn til følgende kriterier:

- skallens udseende

- hvidens konsistens

- luftblærens højde

- blommens udseende og placering

- fri for pletter og/eller fremmedlegemer

- kimcellens udvikling.

3. Der fastsættes om nødvendigt efter den i stk. 1 nævnte fremgangsmåde regler vedrørende grænser og/eller tvungne krav for opretholdelse af kvaliteten af æg under hensyn til de forskellige klimatiske forhold i Fællesskabets forskellige regioner.

Artikel 21

Medlemsstaterne træffer passende foranstaltninger med henblik på at straffe overtrædelser af denne forordning.

Artikel 22

1. Medlemsstaterne og Kommissionen meddeler hinanden de oplysninger, der er nødvendige for gennemførelsen af denne forordning.

2. Foranstaltninger til sikring af ensartet anvendelse af denne forordning træffes i overensstemmelse med fremgangsmåden i artikel 17 i forordning (EØF) nr. 2771/75.

Artikel 23

1. Forordning (EØF) nr. 2772/75 ophæves.

2. I alle EF-retsakter, hvor der henvises til artikler i forordning (EØF) nr. 2772/75, skal disse henvisninger læses i overensstemmelse med ækvivalenstabellen i bilaget.

3. Medlemsstaterne kan indtil den 1. juli 1991 fortsat anvende de handelsnormer, som er indført ved forordning (EØF) nr. 2772/75, i stedet for de normer, som er indført ved nærværende forordning.

Artikel 24

Denne forordning træder i kraft den 1. oktober 1990. Artikel 4, stk. 2, anvendes fra den 1. januar 1992.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 26. juni 1990.

På Rådets vegne

M. O'KENNEDY

Formand

[1] EFT nr. L 282 af 1. 11. 1975, s. 49.

[2] EFT nr. L 128 af 11. 5. 1989, s. 29.

[3] EFT nr. L 282 af 1. 11. 1975, s. 56.

[4] EFT nr. L 212 af 22. 7. 1989, s. 87.

--------------------------------------------------

BILAG

Ækvivalenstabel

Forordning (EØF) nr. 2772/75 | Nuværende forordning |

artikel 7 til 10 | ophævet |

artikel 11 | artikel 7 |

artikel 12 og 13 | artikel 8 |

artikel 14 | ophævet |

artikel 15 | artikel 9 |

artikel 16 | ophævet |

artikel 17 og 18 | artikel 10 |

(artikel 17, stk. 1, første | artikel 11) |

artikel 19 | artikel 12 |

artikel 20 | artikel 13 |

artikel 21 | artikel 14 og artikel 10, stk. 2 og 3 |

artikel 22 | ophævet |

artikel 24 til 32 | artikel 16 til 24 |

--------------------------------------------------